Oikeusministeriö				Helsingissä  30.1.2008
oikeushallinto-osasto
PL 25
00023 VALTIONEUVOSTO

Suomen lautamiehet ry:n lausunto 
käräjäoikeusverkoston kehittämistä koskevaan työryhmämietintöön 2007:12

Suomen lautamiehet ry toteaa, että olemme tutustuneet käräjäoikeusverkoston kehittämistä koskevaan työryhmämietintöön.  Toteamme, että oikeusministeriön asettaman työryhmän toimeksianto hallinnonalan kehittämiseksi on hallintovirkamiesten määrän vähentämisen osalta tarpeen, koska yleisesti ottaen hallintovirkamiesten suuri lukumäärä ei ole ratkaiseva tuomioistuinten yhteiskunnallisen tehtävän täyttämisessä. Tärkeintä on  hallinnonalan toimivuus sekä käytännön toiminnasta lähtevät  kehittämistarpeet ja sitä kautta kansalaisten yhdenvertainen kohtelu ja palveluiden saatavuus koko väestöä ajatellen. Huomiota on kiinnitettävä siihen, että keskittämisestä johtuvat pitkät etäisyydet eivät vaikeuta kansalaisten oikeuspalveluiden saantia, tai vaikeuta  asianosaisten pääsyä käräjäoikeuden istuntoihin.  

Työryhmän ajatus siitä, että suuret yksikkökoot tuovat kokonaisvaltaista taloudellista hyötyä, ei pidä mielestämme paikkaansa. Keskittäminen suuriin yksiköihin lisää palveluiden saatavuuden etäisyyksiä ja sitä kautta  matka-, majoituskulut  kasvavat. Suurena vaarana on myös  asianomaisten  ja todistajien jääminen pois istunnoista, mikä puolestaan aiheuttaa juttujen oikeuskäsittelyjen siirtymistä ja käsittelyaikojen pitkittymistä. Suurten yksiköiden ongelmaksi saattavat nousta  myös työilmapiiriongelmat ja lisääntyvät poissaolot, jotka  sitten aiheuttavat toiselle kustannusmomentille kohdistuvia kuluja.

Tuomioistuin on yhteiskunnan palvelulaitos, jonka moitteeton työskentely ja palveluiden saatavuus ei voi olla suurien etäisyyksien päässä, sillä suurtaajamien ulkopuolella ei ole enää tarjolla julkisia liikennepalveluja, mikä osaltaan  aiheuttaa ongelmia vähävaraisille kansalaisille, asianomistajille, todistajille ja vastaajille Tästä seuraa, että tuomioistuimissa oikeuden luotettavuus,  saatavuus ja hoito kärsivät. Suomen tulee olla oikeusvaltio, jossa jokaiselle kansalaiselle taataan tasavertainen oikeus myös oikeuslaitoksen palveluiden saatavuuteen.

Suomessa  tuomioistuinten alueellista toimivaltaa koskevat säännökset estävät kaiken jouston työvoimaresurssien jaossa käräjäoikeuksien välillä. Työvoiman joustavampi jakautuminen estäisi osaltaan asioiden ruuhkautumisen.

Ehdotamme että perustuslain 103§ pykälää muutetaan, siten että tuomiovaltarajauksiin kohdistuvat
sitovuussäädökset tehtäisiin joustaviksi, jotta  käräjäoikeusverkoston suursupistamisiin ei tarvitse mennä. Keskittämisen  sijasta voitaisiin harkita  erityisesti  vaativiin oikeusjuttuihin, kuten laajoihin huume- ja talousrikosoikeudenkäynteihin  erikoistuneiden  asiantuntijatuomareiden verkoston kehittämistä, jota voitaisiin joustavasti käyttää eri käräjäoikeuksissa istuvan käräjätuomarin  kanssa silloin kun istuntoa istutaan useamamman tuomarin kokoonpanossa.  

Kansalaisten oikeus saada asiansa käsitellyksi tuomioistuimessa kohtuullisen ajan kuluessa ilman aiheetonta viivytystä, on yksi oikeudenmukaisen oikeudenkäynnin keskeisistä periaatteista, joka on kirjattu myös Suomen perustuslakiin § 21. Millään oikeuslaitoksen kehittämishankkeilla ei saa vaarantaa kansalaisten oikeuslaitosta koskevien palveluiden yhdenvertaista saatavuutta.   

Yhdymme käräjäoikeusverkoston kehittämistä koskevassa työryhmämietinnössä 2007:12 esitettyihin eriäviin mielipiteisiin.

Helsinki 30.1.2008

Suomen lautamiehet ry

Matti Laukkanen                       	         Tina Mäkelä                                                      Aarno Turunen
Matti Laukkanen                       Tina Mäkelä                                 Aarno Turunen
Puheenjohtaja                            Varapuheenjohtaja                       Sihteeri  

Hallituksen jäsenet
Anneli Koskinen, Kristiina Lummi, Ilari Luojola, Lars Luomala, Raimo Sahlman, Reijo Piirto